b'\n_START_ARTICLE_\nNettsted\n_START_PARAGRAPH_\nEt nettsted (engelsk Website) er en samling av relaterte nettsider som (vanligvis) ligger under samme domenenavn. Nettsteder er tilgjengelige i et nettverk, som regel internett, men kan ogs\xc3\xa5 v\xc3\xa6re i et lokalt datanett. Nettstedets sider kan aksesseres gjennom URL-er. Summen av alle offentlig nettsteder utgj\xc3\xb8r til sammen World Wide Web (av og til fornorsket verdensveven)._NEWLINE_Inngangssiden p\xc3\xa5 nettstedet en kommer til n\xc3\xa5r en bes\xc3\xb8ker et domenenavn uten \xc3\xa5 angi hvilken spesifik side de skal bes\xc3\xb8ke er ofte kalt hjemmesiden, startsiden, eller forsiden. Nettsteder best\xc3\xa5r av en samling tekstdokumenter, nettsider. Disse best\xc3\xa5r av tekst med formateringskoder i markeringsspr\xc3\xa5ket HTML. Sidene kan inkludere bilder fra medieelementer som er lagret p\xc3\xa5 andre nettsteder, og lenker til andre nettsteder. En nettside kan inkludere elementer fra andre nettsteder ved hjelp av egnede teknologier (som for eksempel RSS). Nettsider blir hovedsakelig aksessert og transportert over hypertekstoverf\xc3\xb8ringsprotokollen HTTP. Brukerapplikasjonen, oftest en nettleser, viser vanligvis innholdet p\xc3\xa5 nettsiden i henhold til markeringsinstruksjonene p\xc3\xa5 en dataskjerm._NEWLINE_Sidene p\xc3\xa5 et nettsted kan v\xc3\xa6re organisert p\xc3\xa5 flere m\xc3\xa5ter. Ofte gjenspeiler sidene hvordan nettsidene ligger lagret i filsystemet p\xc3\xa5 webtjeneren (skr\xc3\xa5strek i URL-en, /, representerer da en mappe/katalog i filenes lagring). I nettsteder laget med nyere publiseringssystemer er nettsideinnholdet p\xc3\xa5 nettstedet (vanligvis) ikke lagret som filer, men normalt i databaser. Organiseringen av sidene p\xc3\xa5 nettstedet og URL-strukturen er da styrt av innstillinger i publiseringssystemet. I tillegg til \xc3\xa5 navigere mellom sidene gjennom lenker i teksten, har de aller fleste nettsteder navigasjonsmenyer (oftest til venstre, eller toppmeny) for \xc3\xa5 hjelpe brukerne til \xc3\xa5 finne fram til siden(e) de er p\xc3\xa5 leting etter.'